
	Comisia pentru buget, finanţe şi bănci

Nr. 22/264


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea şi completarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x 297 din 23 aprilie 2007.
	PREŞEDINTE,

Mihai Nicolae Tănăsescu

RAPORT

asupra propunerii legislative privind modificarea
şi completarea Legii nr. 571/2003 privind Codul fiscal

Cu adresa nr.PL.x 297 din 23 aprilie 2007, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea şi completarea Legii nr. 571/2003 privind Codul fiscal.
La întocmirea raportului s-a avut în vedere avizul favorabil al Consiliului Legislativ şi avizele negative ale Comisiei juridice de disciplină şi imunităţi  şi Comisiei pentru politică economică, reformă şi privatizare.
Guvernul nu susţine adoptarea acestei iniţiative legislative.

Prezentul act normativ are ca obiect modificarea alineatului (2) al articolului 140 din Legea nr. 571/2003 privind Codul fiscal, cu modificările şi completările ulterioare, noutatea reglementării constând în reducerea taxei pe valoarea adăugată aplicabilă articolelor de îmbrăcăminte şi încălţăminte pentru copiii cu vârste cuprinse între zero şi patru ani.
Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative au participat, în conformitate cu prevederile art. 54 şi 55 din Regulamentul Camerei Deputaţilor, doamna Florea Gherghina – director adjunct în cadrul Ministerului Economiei şi Finanţelor.
La lucrările comisiei au participat  23  deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat în şedinţa din 17 aprilie 2007.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.
In urma dezbaterii propunerii legislative privind modificarea şi completarea Legii nr. 571/2003 privind Codul fiscal, în şedinţa din data de 22 mai 2007, comisia propune Plenului Camerei Deputaţilor respingerea propunerii legislative, din următoarele considerente:
Cotele de taxă pe valoare adăugată prevăzute de legislaţia în vigoare au fost stabilite cu respectarea regulilor prevăzute de Sistemul comun al taxei pe valoarea adăugată adoptat prin Directiva a VI a a Cosiliului din 17 mai 1977(77/388/CEE), cu modificările şi completările ulterioare, ale cărei prevederi au fost transpuse în legislaţia noastră. Directiva a VI-a CEE prevede posibilitatea aplicării uneia sau a două cote reduse de impozitare, nu mai mici de 5% numai pentru bunurile şi serviciile prevăzute în Anexa H la directivă, listă pe care nu se regăsesc articolele de îmbrăcăminte şi încălţăminte pentru copii.

Având în vedere angajamentele asumate de România privind introducerea în legislaţia naţională numai a acelor prevederi care nu contravin acquis-ului comunitar, introducerea taxei pe valoarea adăugată pentru articolele de îmbrăcăminte şi încălţăminte pentru copii, nu este posibilă.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Expert parlamentar:

Ene Giorgiana

